NOVEMBER 7.
A mitilénéi harminchárom szent vértanú
és a Galésziosz-hegyen önmegtagadásban élt szentéletű csodatévő Lázár atyánk emléke
hajnali szolgálaton

Tropár 4. hang
A te szent vértanúid, Urunk, * az ő szenvedéseikért hervadhatatlan koszorúkat nyertek tőled, Krisztus Istenünk, * mert a te erődet bírván * kínzóikat megszégyenítették * és az ördögök tehetetlen vakmerőségét megtörték. * Az ő imádságaik által *’ Üdvözítsd, Jóságos, a mi lelkünket!
Dicsőség…8. hang 
Virrasztás és imádság között könnyek árjával áztattad fekvőhelyedet, * és a mélyből fölszálló sóhajtásokkal * fáradalmaidat százszorosan gyümölcsöztetted, * és pásztor lettél, ki megbocsátást szerez azoknak, * akik hozzá fordulnak. * Szentéletű Lázár atyánk, kérjed Krisztus Istent, *’ hogy üdvözítse lelkünket!
Most és… 8. hang
Ki miérettünk születtél a Szűztől, * és a keresztet elszenvedted, Jóságos, * és legyőzted halállal a halált, s föltámadtál, mint Isten, * ne vesd meg saját kezed alkotását, * hanem mutasd meg, ó kegyelmes, a te emberszeretetedet, * s fogadd el az érettünk esedező Istenszülőt, *’ és üdvözítsd a vétkes emberi nemet, Üdvözítő!
Az első zsoltárcsoport után bűnbánati leülők
 6. hang
Bajnoki helytállásuk ellenére * zsarnoki kínzás sújtotta a vértanúkat, * de ott álltak az angyali karok, * a győzelem koszorúját nyújtva. * Így ők bölcsen legyőzték a zsarnokokat és királyokat, * és Krisztust megvallván kiirtották Béliárt. * Te tetted erőssé őket, Urunk, *’ dicsőség érte tenéked!
Kemény viadalt vívtak a szentek, * és hogy tőled kapjanak bajnoki díjat, * meghiúsították a törvényszegők álnok szándékát, * s a halhatatlanság koszorúját elnyerték. * Közbenjárásuk által *’ adj bőséges kegyelmet, Istenünk, nekünk!
Dicsőség... most és... Istenszülő-ének
Ki áldottnak mondottad anyádat, * a szenvedésre készséges akarattal jöttél, * ott tündökölsz a kereszten, * hogy Ádámot fölkeressed, * s így szóltál az angyalokhoz: * örvendezzetek velem együtt * mert visszaszereztem az elvesztett drachmát! *’ Mindeneket bölcsen rendező Istenünk, dicsőség néked!
A XVII. kathizma és  „A szentek kara” után vértanúk leülője 
6. hang
Urunk, a te bajnokaid emléke * olyan ma, mint a Paradicsom az édenkertben. * Az egész mindenségnek örömünnepe ez ma. * Az ő közbenjárásukra adj nekünk békét *’ és nagy kegyelmet, ó Krisztus!
Valóban minden hiábavalóság, * az élet csak álom és árnyék. * Hiába nyüzsögnek tehát a földi lények, * amint az Írás megmondta: * amikor a világot elnyerjük, * akkor már a sír lakói leszünk, * ahol királyok és koldusok együvé tartoznak. *’ Azért, Krisztus Isten, elhunyt szolgáidat emberszeretőleg nyugtasd meg!
Dicsőség... most és... Istenszülő-ének
Földiek erős védelmezője és menedéke, * Istenszülő Mária, * ki időben szülted az Isten örökkévaló Fiát és Igéjét, * mint édesanya, könyörögj hozzá szüntelenül * a prófétákkal, vértanúkkal és istenes szentéletűekkel, *’ hogy üdvözítse az elhunytakat.
Kánon
I. óda. 4. hang
Fölnyitom az én számat, * és betelik Lélekkel, * és dicsőítő éneket hangoztatok neked, ó Anyakirálynő, * és fényesen ünnepelve téged, * örömmel hirdetem a te csodáidat. 
Isteni fénytől ragyogó fáklya, legfényesebb Lázár, oszlasd el elmém sötétségét, világosíts meg isteni világosságod lámpásával, hogy magasztalhassam nagy tetteidet!
Fölragyogtál, mint a nap, megvilágosítottál mindent az ég alatt, világosság lakóhelye, isteni fény, Lázár, ki születésed és elszenderülésed csodájával fölkeltél, világosságot hoztál és lenyugodtál!
A mulandó életet helyesen megvetetted, az örökké tartó és jobb életre tekintettél, a test szerint való rokonságtól eltávolodtál, Krisztussal meghaltál és vele együtt élsz.
Istenszülő-ének
Tisztának talált téged a mindennél tisztább Nagyasszony, egészen szent életű Lázár, hozzád ment, s mint bölcs szolgát köszöntött. Vele együtt tedd könyörületessé irántunk az Emberszeretőt!
III. óda. 4. hang
A te magasztalóidat, Istenszülő, * ki a kegyelem élő és kiapadhatatlan forrása vagy, * egy énekkarban összegyűjtvén, * lelkileg erősítsd meg, * és a te mennyei dicsőségedben * hervadhatatlan koszorúkkal jutalmazd! 
Az Uralkodó erejével megerősödtél, s az ellenséges gonosz lélek ellened irányuló fortélyait gyermekjátékká silányítottad. Erősíts meg minket is, hogy megmenekülhessünk az ő kelepcéjéből!
Testben angyalként éltél, s Istennek az angyalokkal együtt szolgáltál, ó Lázár, a test és a természet vaskosságának fölébe emelkedtél, Isten kegyelméből ragyogóvá lettél, és csodálatos dicsőséget nyertél.
Istenszülő-ének 
Légy az én közbenjáró védelmezőm és pártfogóm, Isten Anyja, irányítsd életemet, védj meg ellenségeimtől, jóságos együttérzéssel ments meg, és engeszteld meg irántam Fiadat!
Katavászia
A te magasztalóidat, Istenszülő, * ki a kegyelem élő és kiapadhatatlan forrása vagy, * egy énekkarban összegyűjtvén, * lelkileg erősítsd meg, * és a te mennyei dicsőségedben * hervadhatatlan koszorúkkal jutalmazd!
Kathizma  
4. hang. Minta: Hamar előzz meg…
Dicső Hierón és a vértanúk Istentől ihletett kara * az istentagadás tüzét saját vérével eloltotta, * és az örök boldogságot örökségként elnyerte, * a betegek fájdalmát meggyógyítja. * Az ő könyörgésükre, Krisztus Isten, *’ üdvözítsd a mi lelkünket!
Dicsőség… 8. hang. Minta: A Bölcsességet és Igét…
Magasztaljuk mindnyájan, ó hívek, * a hatalmas és ragyogó fényforrást, * a mi buzgó közbenjárónkat, * a dicséretreméltó Lázárt, * aki nagyon szelíd és együttérző volt, * és legyőzte a természetet, * és a test minden gerjedelmét megzabolázta. * Krisztust határtalan buzgósággal imádta, * és az ő országának társörökösévé lett. * Esedezik Krisztus Istenhez, * hogy adjon bűnbocsánatot azoknak, *’ akik buzgón megünneplik az ő szent emlékünnepét!
Most és… Istenszülő-ének
A neked kijáró hálaadás dicsőítő énekét hadd mutassam be neked! * Nagyasszonyunk, összes ajándékaidért, * mint két fillérjét az özvegyasszony, * mert te mint oltalmunk és egyben segítőnk is jelentél meg, * ki a viszontagságokból mindenkor kivezetsz bennünket. * Azért mint aki a szorongatottakat a tüzes kemencéből kimentetted, * szívből kiáltok hozzád: * Segíts engem, Istenszülő, Krisztus Istent imádva, * adja meg nekem bűneim bocsánatát, *’ mert mint szolgád, benned bizakodom.
IV. óda. 4. hang
Az istenség királyi székén dicsőségben ülvén, * mint könnyű felhőn, leszállott az isteni Jézus, * és tisztaságos kezével * megmentette mindazokat, * akik kiáltják néki: * Dicsőség a te hatalmadnak, Krisztus! 
Megszabadultál a ravaszul rád zúdított szolgaságból, a Szabadítónak hűséges szolgaként szolgáltál, és lelkedet állandó fegyelmezéssel megszabadítottad a szenvedélyek szolgaságából, isteni ihletésű Lázár!
Lázár, a te tanácsaid bércein összetört és az alvilágba zuhant az engedetlen lélek. A méz édességétől a legnyomorultabb halál keserűségébe kényszerül a nyomorult.
Feljutottál az erények legmagasabb csúcsára, atyánk, mikor a megközelíthetetlen hegyen Istennel együtt voltál, mint Mózes és Illés, kiknek dicsőségét elnyerted, mert életüket buzgón követted.
Istenszülő-ének
Jöjj, Istenszülő, szabadítsd meg nyájadat az örök hazugoknak minden hatalmaskodásától és rettenetes támadásától, és tedd diadalmassá a te igazhitű örökségedet!
V. óda. 4. hang
Mindenek csodálkoztak * a te mennyei dicsőségeden, * mert te, ó Szeplőtelen, * méhedben hordoztad a mindenség Istenét, * és szülted az örökkévaló Fiút, * ki a téged éneklőknek * békességet ajándékoz. 
A silányabbat alávetetted a jobbnak; cselekedeteiddel a szemlélődés csúcsai felé igyekeztél, Istenben részesedve átistenültél, és feltűnő csodák művelésével tűntél ki.
A Keresztelő útját követted, s a megközelíthetetlen pusztaságban laktál, istenszerető atyánk. De ismét visszatértél atyádfiaihoz, mint egykor az az Izrael, mely utat mutatott a konokul ellenszegülőnek a megtérésre.
Isten lényegbeli és élő Bölcsessége megtámasztott téged, Lázár atya, a Szentlélek hét oszlopával, és saját hajlékává tett annak hét fuvallatával, s benned lakozott az Atyával és Szentlélekkel együtt.
Istenszülő-ének
Szenvedélyek borítanak és szorongások között sóhajtozom, hozzád esedezem, egeknél tágasabb, az élő Istennek anyja, hogy szerezd meg nekem imádságoddal a békességes élet térségét és a szenvedélymentes élet magasságát!
VI. óda. 4. hang. Isten Anyjának e szent…
Elhagytad mátkádat, és megőrizted a tisztaság nemes romlatlanságát és szabadságát. Szabadíts meg engem is a veszedelmektől, a kényszercselekvésektől és a szorongásoktól!
Két beavatott tanítványt megszabadítottál gonosz nők csábításától: az egyiket szóval terelted el a tett végrehajtásától, a másikat pedig igazán bölcs intelmeddel.
Az, aki a vizeknek határt szabott és aki szolgáit angyalok kezével táplálta, angyal vizével csodálatosan itatott és felülmúlhatatlan dicsőségre nevelt téged.
Istenszülő-ének
Angyalok serege magasztal, emberek sokasága dicsőít téged, Istenszülő, mert megsemmisítetted a démonokat, és üdvösséget biztosítottál az egész világnak.
Katavászia
Isten Anyjának e szent és drága ünnepét ülvén, * jertek hívek, tapsoljunk, * és a tőle született Istent dicsőítsük!
Konták  
4. hang. Minta: Aki önként…
A vértanúk fényes kara, * e ragyogó sereg, * lelkileg ma ránk ragyogott, * és az Egyház csodálatos fényben tündöklik. * Az ő tisztes emléküket ünnepelve, * kérünk téged, Üdvözítőnk: * Ments meg minket imáik által a bajoktól, *’ irgalmas és emberszerető Isten!
8. hang. Minta: Mint bátor hadvezérnek…
A természetet is fölülmúló fáradalmaid * és nehéz küzdelmeid láttán * maguk az angyalok is elcsodálkoztak, ó bölcs, * s ezért te koszorút nyertél Istentől. * És most, hogy szólásjogod van az Úrnál, * bennünket szabadíts meg minden veszélytől, * hogy így kiálthassunk hozzád: *’ Üdvözlégy atyánk és pásztorunk!
Ikosz
Emberek közül származtál, * és angyallá lettél, * a földről, Istent hordozó, az égbe siettél. * Mert az angyali karokkal versengőnek látlak téged, * csodálkozom, szentéletű, és félelemtől elfogultan zengem neked: 
Üdvözlégy, szerzetesek biztos életpéldája, * üdvözlégy, lelket tápláló erényliget! * Üdvözlégy, lelkeknek megszégyeníthetetlen közbenjárója, * üdvözlégy, angyalok vigadozó lakótársa!
Üdvözlégy, mert megnövelted a növendékek karát, * üdvözlégy, mert bejuttattad őket az Édenbe! * Üdvözlégy, mert Isten segítségével a jóllakást biztosító kenyeret adtad, * üdvözlégy, mert a gonosz lelkek önhittségét szétfoszlattad!
Üdvözlégy, csodák örökké buzgó forrása, * üdvözlégy, jövendő boldogság biztosítéka! * Üdvözlégy, Kisázsia megvilágosítója, * üdvözlégy, szerzetesek útmutató fáklyája!
Üdvözlégy, * atyánk, pásztorunk!
VII. óda. 4. hang
Nem hajoltak meg a jámbor ifjak * a bálványok előtt a Teremtő helyett, * hanem a tűzbüntetést bátran kiállván * örvendezve énekelték: * Áldott vagy te, atyáinknak * dicsőített Istene! 
Vigadjon ma az ég! Örvendezzenek az emberekkel együtt az angyali seregek, mert égi embert, földi angyalt ünnepelünk most, az istenszerető Lázárt, s így tiszteljük meg a mindenség Istenét!
Az égnél is magasabban jártál erényeiddel, végtelenül bölcs Lázár. Életmódod tökéletes, lelkületed fegyelmezett és mindenkinél alázatosabb volt. Azért Isten is csodálatosan mindenek fölé magasztalt téged.
Nyilvános megkísértésének nyilvánvaló kudarca után a ravasz, teljesen gonosz sátán más oldalról próbált meg téged kifosztani, ó Lázár, mint álnok angyal, de fondorlataival akkor is megszégyenült. 
Istenszülő-ének
Szüléseddel a halál pusztító erejét megállítottad, s az embereket az életre átvezetted, tisztaságos Szűz, hogy zengjék: Áldott vagy te, atyáinknak dicsőített Ura és Istene!
VIII. óda. 4. hang. Hallgasd meg, tisztaságos Szűz…
A kígyó kiűzette egykor Ádám ősatyánkat az édenből Éva csábítása folytán, veled szemben azonban megszégyenült, ó bölcs! Szégyenletes apáca képében álnokul rád rontott, de állhatatosságod folytán vereséget szenvedett, és te most boldogan zenged: Áldjátok az Urat, az Úrnak minden művei!
Az anyagot, mely mint a földi dolgok, mindig csak lefelé vonzódik, bölcsen fölfelé vezetted, a magasba nyúló oszlopra helyezted, buzgón közbenjártál a világért az Uralkodónál, és az angyalokkal együtt hangoztattad: Áldjátok az Urat, az Úrnak minden művei!
A sötétség fejedelmét legyőzted, atyánk, a te Uralkodód isteni parancsolatainak világosságával. A parancsokat mindig megőrizted, valóban a keskeny ösvényt jártad, a Szentlélek fénysugaraival megvilágosultál, szépen ragyogsz és szüntelenül zenged: Áldjátok az Urat, az Úrnak minden művei!
Istenszülő-ének
Hallgasd meg, Szent Szűz, azoknak a raboknak a szavát, akik nem fertőzték meg az igaz hitet az eretnekek szennyével! Adj győzelmet az istenfélő uralkodónak! Veled együtt könyörög szolgád, a bölcs Lázár is érettünk, akik buzgón zengjük: Áldjátok az Urat, az Úrnak minden művei!
Katavászia
Hallgasd meg, tisztaságos Szűz leányzó * – mondá Gábor –, a Magasságbeli akaratát! * Légy készséges az Isten befogadására! * Általad a Körülhatárolhatatlan visszafordul az emberekhez. * Azért én is örvendezve zengem: * Áldjátok az Urat, az Úrnak minden művei!
IX. óda. 4. hang.  Isten lelkes frigyszekrénye…
Megáldottad a határt, termővé tetted a terméketlen pusztát, ó bölcs, és elpusztítottad a vadállatokat, melyek képesek voltak felfalni tanítványaid szamarát! Szabadíts meg engem is imádságoddal a terméketlenségtől, és pusztítsd el az ellenem támadó vérszomjas vadakat!
Kezes bárányokká lettek benned, szentéletűek támasza és ékessége, Lázár, és vissza is vonultak az oroszlánok és medvék! Azért arra kérünk téged mi, a te gyermekeid, hogy fékezd meg a ránk támadó összes oroszlánnak acsarkodását.
Erős meggyőződéssel hirdetted, hogy nem halsz meg, hanem a halál által is élni fogsz, hiszen ez alatt a rejtett életet értetted. S valóban így is van, hiszen még halálod után is saját kezűleg végzett csodáiddal meggyőzöl erről, kiváló atyánk, Lázár. Szabadíts meg most minket, a te szolgáidat is a haláltól!
Istenszülő-ének
Számos nyáj dézsmálta már nyájad szőlőskertjét, tisztaságos Szűz, ki a jó Pásztort szülted. Mentsd meg most e nyájadat az efféle romlástól, Lázár pásztorunkkal együtt végzett közbenjárásoddal, tisztaságos és legyőzhetetlen védelmezőnk!
Katavászia
Isten lelkes frigyszekrénye, * avatatlanok keze soha ne illessen, * s a hívek ajka szüntelenül zengje az Istenszülőnek * az angyal szavát, és örvendezve kiáltsa: * Üdvözlégy, malaszttalteljes, az Úr van teveled!
Fényének
Ki mint Isten az élők és holtak fölött Uralkodsz, és szentjeid által az egész földet megvilágosítod, mindenek Teremtője, üdvözítsd a téged éneklőket!
A vértanúké
A végtelen irgalmú Krisztus trónja előtt álltok, mint a megingathatatlan egyház harminchárom tornya. Imádságotokkal megvédelmezitek az egész világot, különösen is a ti magasztalóitokat, s ragyogó emléketek megünneplőit, szent bajnokok!
A szentéletűé
Anyád méhétől fogva megszentelt és a Szentlélek lakóhelyévé tett téged a Teremtő. A szerzetesek fényes fáklyájává lettél, s a bukások sötétségéből Isten parancsainak világosságába vezetted és Krisztushoz juttattad őket, istenszerető Lázár. Esedezzél hozzá, hogy üdvözítse azokat, akik magasztalnak téged! 
Az Istenszülőé
Hegynek látott téged egykor a próféta, Szent Szűz! Belőled szakadt le emberi kéz érintése nélkül a kő, mely összetörte a bálványok oltárát s a démonok oszlopait. Esedezzél hozzá, Isten Jegyese, hogy zúzza össze elmém szenvedély-bálványait, s állítsa helyre szívemben lelkileg az ő képét!
Előverses sztihirák
4. hang. Minta: Minekelőtte felülről…
Aki az Úr éltető, kenetillatú halálát * önsanyargatásával saját testén hordozta, * mint ama nagyon kedvelt Lázár hasonmása, * verejtékétől és fáradozásától gőzölgő ruháját magára öltve * most ingyenes, ünnepi lakomát készít számunkra. * Jertek, szerzetesek sokasága * és ünnepkedvelők serege, ** tiszteljük őt összhangban, *’ mint a mi Urunk és Istenünk hű sáfárát és szolgáját! (kétszer)
Mint fényesen ragyogó nyoszolyán, * kitartottál az oszlopon, legszentebb! * Köré állítottad, mint fölfegyverzett testőröket, * jó cselekedeteidet, boldog szentéletű, * melyekkel elhárítottad szenvedélyeid seregét, * és bejutottál az isteni lakodalmas házba, * ahol most teljes bizalmat élvezel Jegyesed, a mi Istenünk előtt, * és az ő szépségében gyönyörködsz. ** Esedezzél hozzá, *’ hogy világosítsa meg és üdvözítse a mi lelkünket!
A szentéletű Lázár, * kit az anyaméhtől fogva megszentelt az Úr, * és aki Krisztus tiszta áldozatává és áldozójává lett, * az ő emlékének megünneplésére * jóillatot árasztva mindenki összehív a Szentlélekben. * Jertek már, és gyülekezzünk, * hogy áldást merítsünk az ő tiszteletreméltó, szent ereklyéiből, * és dicsőítsük Krisztust, a mi Istenünket, ** ki szentjei körében valóban csodálatos, *’ és közöttük nyugszik.
Dicsőség… 6. hang
Szentéletű atya! * Az egész földre elhatott a te tanításod, * miértis fáradozásodnak a mennyekben találtad meg megérdemelt jutalmát. * Az ördögök seregeit elűzted * és az angyali rendek közelébe jutottál, * kiknek életét feddhetetlenül követted. * S mert bátran az Úr elé járulhatsz, *’ esedezzél hozzá szüntelenül a mi lelkünkért! 
Most és… Istenszülő-ének
Istenszülő Szűz! * Szorongatottak pártfogója, * betegek szabadítója, * háborúban levők békessége, * viharban hányódók megnyugvása, * hívek egyetlen oltalma, *’ mentsd meg e községet és népét!
Tropár 4. hang
A te szent vértanúid, Urunk, * az ő szenvedéseikért hervadhatatlan koszorúkat nyertek tőled, Krisztus Istenünk, * mert a te erődet bírván * kínzóikat megszégyenítették * és az ördögök tehetetlen vakmerőségét megtörték. * Az ő imádságaik által *’ Üdvözítsd, Jóságos, a mi lelkünket!
Dicsőség…8. hang 
Virrasztás és imádság között könnyek árjával áztattad fekvőhelyedet, * és a mélyből fölszálló sóhajtásokkal * fáradalmaidat százszorosan gyümölcsöztetted, * és pásztor lettél, ki megbocsátást szerez azoknak, * akik hozzá fordulnak. * Szentéletű Lázár atyánk, kérjed Krisztus Istent, *’ hogy üdvözítse lelkünket!
Most és… 8. hang
Tisztaságos Szűz, üdvözíts minket imáiddal, * ki anyai bensődben fiadként viselted a mi Istenünket!

